Okresná prokuratúra Martin 
Vajanského nám. 1, 036 80 Martin 1 	

Sp. zn. : 2 Pv 299/13/5506	Martin, 20.11.2013
EEČ : 2-40-275-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Martin
Podľa § 215 odsek 1 písmeno h Trestného poriadku s poukazom na § 86 odsek 1 písmeno g Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že
ako otec dieťaťa XXXXX, nar. XXXXX, ku ktorému má vyživovaciu povinnosť vyplývajúcu v zmysle ustanovení Zákona o rodine a určenú rozsudkom Okresného súdu Martin č.k. XXXXX zo dňa 24.11.2005, právoplatným dňa 14.02.2006 a vykonateľným dňa 21.02.2006, podľa ktorého je povinný platiť na  XXXXX zvýšené výživné vo výške 1.300,- Sk (43,15 Eur) mesačne od 01.09.2004,  vždy do 20-teho dňa v mesiaci vopred k rukám matky XXXXX, XXXXX, pričom túto vyživovaciu povinnosť si neplní riadne a včas od septembra 2012 doposiaľ, s výnimkou úhrad, čím mu vznikol dlh na výživnom v sume 604,10 Eur, hoci je dobrovoľne nezamestnaný, nie je evidovaný ako uchádzač o zamestnanie na ÚPSVaR, nie je evidovaný ako poberateľ sociálnych dávok, je vlastníkom viacerých osobných motorových vozidiel,   

lebo zanikla trestnosť činu.

Odôvodnenie:
Poverený príslušník PZ, Obvodného oddelenia PZ Martin - Východ uznesením zo dňa 29.05.2013 pod ČVS: XXXXX podľa § 199 ods.1 Trestného poriadku začal trestné stíhanie a uznesením zo dňa 13.09.2013 podľa § 206 ods.1 Trestného poriadku vzniesol obvinenie XXXXX, nar. XXXXX, pre prečin zanedbania povinnej výživy podľa § 207 ods. 1 Trestného zákona, ktorého sa mal dopustiť na tom skutkovom základe, ako je uvedené vo výrokovej časti tohto uznesenia.
Po vykonaní všetkých potrebných úkonov za účelom objasnenia skutkového stavu veci, poverený príslušník PZ v rámci prípravného konania predložil spisový materiál na Okresnú prokuratúru  Martin s návrhom na konečné rozhodnutie veci. 
Po preskúmaní predloženého spisového materiálu som zistila, že poverený príslušník PZ v rámci skráteného vyšetrovania vypočul obvineného, svedkyňu poškodenú XXXXX, do vyšetrovacieho spisu doklady o úhrade, rodný list, potvrdenie o návšteve školy, lustráciu v evidencii priestupkov obvineného, odpis registra trestov obvineného, správy z Úradu práce sociálnych vecí a rodiny Martin, správu zo Sociálnej poisťovne, rozsudok Okresného súdu Martin zo dňa 24.11.2005, č.k.XXXXX a ďalšie pre vec podstatné listinné dôkazy.
Obvinený XXXXX sa k spáchaniu skutku priznal a svoje konanie oľutoval, pričom vo svojej výpovedi v podstate uviedol, že bol odcestovaný v XXXXX, odkiaľ nevedel poslať peniaze. O tejto skutočnosti upovedomil aj pani XXXXX s tým, že keď príde na Slovensko, peniaze jej pošle. Ďalej uviedol, že je nezamestnaný, nie je evidovaný ako uchádzač o zamestnanie, nepoberá žiadne dávky, živí sa príležitostnými brigádami. Syna nenavštevuje, nekupuje mu žiadne darčeky. 
Svedkyňa poškodená XXXXX vo svojej výpovedi v podstate uviedla, že podľa rozsudku Okresného súdu Martin má XXXXX prispievať na výživu ich mal. syna XXXXX výživné vo výške 43,15 Eur, svoju vyživovaciu povinnosť si neplní riadne od 01.09.2012, ale potom dlžné výživné uhradil a zostal jej dlžný za obdobie od mesiaca júl 2013 do mesiaca október 2013, t.j. 172,60 Eur, ale dňa 25.10.2013 jej vložil na účet sumu vo výške 87,- Eur a dňa 28.10.2013 takisto sumu vo výške 87,- Eur, čím svoj dlh na výživnom uhradil. Napriek tomu, že si otec neplnil vyživovaciu povinnosť, dieťa netrpí núdzou a má zabezpečené všetky základné životné potreby.
Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.
Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Vyrovnaním dlhu na výživnom obvineným poškodenej v plnej sume, došlo k zániku trestnosti prečinu zanedbania povinnej výživy podľa § 207 ods. 1 Trestného zákona z dôvodu účinnej ľútosti podľa § 86 písm. a) Trestného zákona.
Podľa § 215 ods. 1 písm. g) Trestného poriadku prokurátor zastaví trestné stíhanie, ak zanikla trestnosť činu.
Vzhľadom k zisteniu, že u XXXXX, nar. XXXXX, nedošlo k trvalo nepriaznivým následkom v dôsledku neplnenia si vyživovacej povinnosti obvineným a obvinený si dodatočne splnil vyživovaciu povinnosť, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Petra Šimková
prokurátorka